Regionsudvalgets udtalelse om "Kommissionens forslag til Europa-Parlamentets og Rådets direktiv om fremme af elektricitet fra vedvarende energikilder inden for det indre marked for elektricitet"

(2001/C 22/08)

REGIONSUDVALGET har -

under henvisning til Europa-Parlamentets og Rådets direktiv om fremme af elektricitet fra vedvarende energikilder inden for det indre marked for elektricitet [KOM(2000) 279 endelig - 2000/0116 (COD)],

under henvisning til Rådets beslutning af 26. juni 2000 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 13. juni 2000 om at henvise det forberedende arbejde til Underudvalg 4 "Fysisk Planlægning, Bypolitik, Energi, Miljø",

under henvisning til Rådets konklusioner af 11. juni 1999 (8013/99),

under henvisning til Europa-Parlamentets beslutning af 26. maj 1998 om elektricitet fra vedvarende energikilder (A4-0199/98),

under henvisning til Europa-Parlamentets beslutning af 30. marts 2000 om elektricitet fra vedvarende energikilder og det indre marked for elektricitet (A5-0078/2000),

under henvisning til Kommissionens meddelelse: "Energi for fremtiden - vedvarende energikilder", Kommissionens hvidbog om en fællesskabsstrategi og handlingsplan (KOM(97) 599 endelig udg.) og Regionsudvalgets udtalelse om meddelelsen (CdR 57/98 fin)(1),

under henvisning til forslag til Regionsudvalgets udtalelse (CdR 191/2000 rev. 1), som blev vedtaget af Underudvalg 4 den 7. juli 2000 med Willfried Maier (D, PSE) som ordfører -

på den 35. plenarforsamling den 20.-21. september 2000 (mødet den 21. september) vedtaget følgende udtalelse.

Regionsudvalgets holdning til Kommissionens meddelelse samt dets henstillinger

Regionsudvalget:

1. sætter spørgsmålstegn ved den påstand i punkt 2.2 i direktivforslaget, ifølge hvilken forbrugerne bliver mere og mere interesserede i at købe ren elektricitet. Dette må undersøges på europæisk plan på grundlag af en upartisk vurdering,

2. glæder sig over Kommissionens beslutning om med det fremlagte forslag om Europa-Parlamentets og Rådets direktiv om fremme af elektricitet fra vedvarende energikilder inden for det indre marked for elektricitet at skabe en ramme, der kan bidrage til i væsentlig grad at øge andelen af de vedvarende energikilder (VEK-E) i EU, og som samtidig er et vigtigt skridt mod at nå den reduktion af drivhusgasemissionerne, som man enedes om i Kyoto med henblik på at beskytte miljøet,

3. understreger nødvendigheden af en fælles indsats for at nå det mål, der blev fastsat i hvidbogen om vedvarende energi, og som blev støttet af Rådet, om at fordoble den vedvarende energis andel af det samlede forbrug i EU fra de nuværende 6 % til 12 % i år 2010,

4. understreger, at VEK-E yder et vigtigt bidrag til den nødvendige miljøbeskyttelse og til opfyldelsen af Fællesskabets reduktionsforpligtelser som en del af fællesskabsstrategien, og at der derfor gennem egnede foranstaltninger må sørges for en bedre udnyttelse af dette potentiale inden for rammerne af det indre marked for elektricitet,

5. deler Kommissionens opfattelse, at medlemsstaternes forpligtelse til at fastsætte mål for det nationale forbrug af VEK-E, som er i overensstemmelse med den målsætning i hvidbogen om vedvarende energikilder og de forpligtelser, der blev indgået af Fællesskabet i Kyoto, vil fremme VEK-E-sektoren i betydelig grad,

6. understreger nødvendigheden af i henhold til subsidiaritetsprincippet at overlade det til medlemsstaterne at vælge de foranstaltninger, der efter omstændighederne giver den bedst mulige udnyttelse af det forhåndenværende potentiale i hvert enkelt tilfælde,

7. deler Kommissionens erkendelse af, at de forskellige foranstaltninger, som medlemsstaterne hidtil har anvendt til fremme af brugen af vedvarende energi, fortsat er nødvendige på mellemlang sigt, så længe elpriserne ikke fuldt ud afspejler de samfunds- og miljømæssige omkostninger og fordele ved de anvendte energikilder,

8. understreger nødvendigheden af med det planlagte direktiv ikke kun at få medlemsstaternes målsætninger fastlagt, men også at disse skal tjene til konsekvent at supplere og støtte de enkelte staters foranstaltninger,

9. henviser til, at medlemsstaternes indsats for at udnytte den vedvarende energi i højere grad vanskeliggøres, når det forbliver uklart, hvilke foranstaltninger der er i overensstemmelse med fællesskabsretten, og gennemsigtigheden i beslutningsforløbet ikke er sikret i tilstrækkelig grad,

10. understreger nødvendigheden af at tage hensyn til den særlige betydning, som miljø- og klimabeskyttelse har for borgernes sundhed og livskvalitet i bedømmelsen af, om de foranstaltninger, som medlemsstaterne har påbegyndt, er i overensstemmelse med kravene i det indre marked i EU,

11. anser det for særdeles nødvendigt, at det tydeliggøres, hvordan Kommissionen for fremtiden gennemfører samspillet mellem direktiv, rammerne for miljøstøtte og notificeringen, og at direktivet indeholder gennemsigtige og praktisk anvendelige vurderingskriterier, som giver svar på, hvilke foranstaltninger til fremme af vedvarende energikilder, som kan vælges, og som er i overensstemmelse med fællesskabsretten,

12. anser det for påkrævet, at fællesskabsrammebestemmelserne for statsstøtte til miljøbeskyttelse indeholder tilsvarende vurderingskriterier, som tager hensyn til den offentlige fremme af anvendelsen af vedvarende energikilder,

13. er af den opfattelse, at der i EF-traktaten fastsættes en begrænsning af støttebegrebet til ydelser, som enten direkte eller indirekte stammer fra de nationale budgetter og dermed med en retsligt begrundet aftage- og godtgørelsespligt skaber grundlag for, at fastsættelse af priserne ikke omfattes af forbudet om støtte,

14. påpeger, at de enkelte medlemsstater f.eks. kan beslutte at give skattelettelser for elektricitet fra vedvarende energikilder for at øge deres andel af el-produktionen. Skattelettelser bør også bruges til at forbedre markedsadgangen for elektricitet fra vedvarende energikilder i forbindelse med transmission og distribution af elektricitet,

15. påpeger, at en forpligtelse, der pålægges af hensyn til miljøet, til at aftage en bestemt mængde strøm fra vedvarende energikilder, hverken udgør en direkte eller indirekte foranstaltning til prisstøtte,

16. støtter Kommissionen i dens hensigt om som forudsætning for en effektiv handel med VEK-E at pålægge medlemsstaterne en ordning om oprindelsescertificering, som tilmed gør det muligt at opnå den gennemsigtighed, som er nødvendig for, at forbrugerne kan træffe et valg,

17. anmoder Kommissionen om i sit direktivforslag at give præcise retningslinjer for en ensartet praksis i alle medlemsstaterne med garantien om oprindelsescertificering og definitionen på vedvarende energikilder,

18. mener, at vandkraft uanset dens ydelse er et vigtigt middel til at sikre vedvarende energi en plads i en fællesskabsstrategi og derfor entydigt må klassificeres som en vedvarende energikilde,

19. henviser til, at pligten til certificering af elektricitet af hensyn til gennemsigtigheden og forbrugeroplysningen skal være en generel pligt, forudsat subsidiaritetsprincippet overholdes, og indførelsen af denne positive foranstaltninger er mere forbrugervenlig,

20. erkender, at der endnu ikke er skabt forudsætninger for, at der kan træffes en beslutning om en fællesskabslovgivning for støtteordninger,

21. anser det for korrekt og hensigtsmæssigt, at Kommissionen i sine igangværende og fremtidige overvejelser om et harmoniseret system af støtteordninger som grundlag for handelen med vedvarende energi på grundlag af de høstede erfaringer overvejer og vurderer alle forhåndenværende muligheder såsom prisfastsættelses- eller kvotemodeller,

22. understreger nødvendigheden af, at det ved en manglende harmonisering må forhindres, at nationale støtteordninger bliver overbelastede ved handel mellem medlemsstaterne,

23. anser det for yderst nødvendigt, at åbningen af de nationale støtteordninger for handel mellem medlemsstaterne først finder sted, når der er indført et system, som forhindrer ubillig udnyttelse af prisfordele på grundlag af forskellige nationale støtteordninger,

24. henviser til, at investorernes tillid respekteres og beskyttes, og at strandede omkostninger skal undgås ved indførelse af nye bestemmelser på fællesskabsplan ved hjælp af passende overgangsordninger,

25. bekræfter, at medlemsstaterne må sikre, at tekniske bestemmelser og operationelle krav vedrørende tilslutning til både transmissions- og distributionsnet udvikles på en objektiv og ikke-diskriminerende måde samt offentliggøres,

26. anmoder Kommissionen om at efterprøve alle muligheder for at begrænse den administrative, lovmæssige og regulatoriske arbejdsbyrde ved gennemførelsen af direktivet og den nødvendige opfølgningskontrol til det allermest nødvendige,

27. henviser til, at målet for udbygningen af de vedvarende energikilder ikke kan nås, når der findes konkurrencehindringer for de miljøvenlige energikilder, da de eksterne omkostninger ved fremstilling af traditionel energi ikke tages i betragtning,

28. insisterer på, at der må gøres fremskridt med hensyn til at vedtage Kommissionens forslag til Rådets direktiv fra 1997 om omstrukturering af EF-bestemmelserne for beskatning af energiprodukter(2) for at gøre det lettere at nå de nationale miljø- og energipolitiske mål,

29. opfordrer Kommissionen til at udforme en ægte global vision af energiens fremtid for at møde energibehovene og fremme en bæredygtig udviking af planeten i et rent miljø,

30. understreger nødvendigheden af nøje at følge udviklingen og fremskridtene i emissionsreduceringen, efter at direktivet er vedtaget, og at træffe de nødvendige foranstaltninger, såfremt resultaterne udebliver,

31. henviser til, at det vil have et dynamisk afsæt for en forøgelse af andelen af VEK-E i EU, hvilket ikke blot vil komme borgerne og erhvervslivet i EU til gode, men også give et kraftigt skub til EU's udstyrs- og anlægsproducerende virksomheder i VEK-branchen med en tilsvarende positiv virkning på beskæftigelsessituationen.

Bruxelles, den 21. september 2000.

Jos Chabert

Formand for

Regionsudvalget

(1) EFT C 315 af 13.10.1998, s. 5.

(2) KOM(97) 30 endelig udg. af 12.3.1997.